Farg‘onada tez yordam kelgunicha vafot etgan otaxonning nevarasi shifokorni urdi. Shifokorning ahvoli og‘ir, SSV huquq-tartibot organlariga murojaat qildi

Farg‘ona viloyatining Oltiariq tumani, Poloson qishlog‘ida yuz bergan voqea yuzasidan Sog‘liqni saqlash vazirligi tezkor o‘rganish ishlarini olib bordi. Bu haqda vazirlik axborot xizmati “Daryo”ga ma’lum qildi.
3-avgust kuni soat 16:30 da Poloson qishlog‘i, Mozortagi ko‘chasi, 50-uyda istiqomat qiluvchi, 1949-yilda tug‘ilgan Mirzajalil Hakimovning bexush yotganligi to‘g‘risida qarindoshlari tomonidan tuman markaziy tez tibbiy yordamiga murojaat kelib tushgan.
Chaqiruv markaziy tez tibbiy yordami bo‘limi orqali qabul qilinib, soat 16:31 da 89-qishloq oilaviy poliklinikasiga uzatilgan. Tez tibbiy yordami xodimlari, ya’ni shoxobchaning navbatchi vrachi Shuhratbek Sirojiddinov va hamshira Umidaxon Husanova shu zahoti — soat 16:32 da chaqiruvga chiqib ketgan.
Xonadonga tez tibbiy yordami brigadasi soat 16:36, ya’ni 4 daqiqa ichida yetib borgan. Vazirlik axborot xizmatining qayd etishicha, Sog‘liqni saqlash vazirligining 2018-yil 19-fevraldagi 105-sonli buyrug‘ida tez tibbiy yordami brigadasi chaqiruvga 25 daqiqa ichida yetib borishi belgilangan.
Navbatchi vrach tez tibbiy yordami mashinasidan tushib bemorni ko‘rish uchun shoshib kirib ketayotgan paytida bemorning nabirasi shifokorni haqorot qilib, besabab do‘pposlagan. Vrach Shuhratbek Sirojiddinov bosh va qulog‘i aralash bexosdan tushgan kuchli zarbadan og‘ir miya jarohati olishi hisobiga hushidan ketib yiqilgan.
“Shunday vaziyatda ham o‘z xizmat vazifasini unutmagan hamshira Umidaxon Husanova bemorni kirib ko‘rganda bemor allaqachon vafot etganligi, hatto bemorning qarindoshlariga xabar berilib, ular yetib kelganiga guvoh bo‘lgan”, — deyiladi vazirlik axborot xizmati axborotida.
Vrach Shuhratbek Sirojiddinov ham birozdan so‘ng hushiga kelgach, o‘rnidan turib bemorni ko‘rgani kirganida 70 yoshga kirgan Mirzajalil Hakimovning bir necha daqiqa avval vafot etganligi, murda allaqachon sovib bo‘lganligi va hatto qarindoshlari murdaning iyagini xam bog‘lab qo‘yganini ko‘rgan.
Vrach Shuhratbek Sirojiddinov o‘rnidan turayotganda olgan og‘ir jarohati hisobiga yana hushidan ketib yiqiladi va tez tibbiy yordami mashinasida Oltiariq tumani tibbiyot birlashmasi shoshilinch tibbiy yordami bo‘limiga “Og‘ir kalla miya jarohati, bosh miya chayqalishi, chap quloq suprasi atrofi yumshoq to‘qimalarining lat yeyishi, chap quloq pardasining yirtilishi” tashxisi bilan og‘ir ahvolda yotqiziladi.
Bemorga viloyat markazidan yuqori malakali, oliy toifali shifokorlar — reanimatolog Natalya Kitayeva, neyroxirurg Baxtiyorjon O‘rinov va otorinolaringolog Shuhrat Turg‘unboyev yuborilib, konsilium o‘tgazildi. Konsilium xulosasiga binoan bemorning ahvoli og‘ir baholanib, davo muolajalarini davom ettirilishi tavsiya etildi.
“Shu o‘rinda qayd etish lozimki, shifokorlar tomonidan minglab xonadonlarga borib, beminnat ko‘rsatgan xizmatlari uchun xalqning hurmatini qozonib kelgan. Lekin ba’zi bir yuqoridagi kabi malakali shifokorlarning do‘pposlanishi va haqoratlanishi tibbiyot xodimlarining himoyasiz ekanligidan dalolat bermoqda. Bunday holatlar oxirgi paytlarda tez-tez uchrayotgani tajribali shifokorlarning birlamchi tizimdan ketib qolishlariga sabab bo‘lmoqda. Shu bois har bir tibbiyot xodimining haq-huquqlarini himoya qilish, munosib rag‘batlantirishni kuchaytirish borasida huquqiy hujjatlarni ishlab chiqish va joriy etish yuzasidan izchil sa’y-harakatlar olib borilmoqda”, — deyiladi vazirlik axborotida.
Qayd etishlaricha, Sog‘liqni saqlash vazirligi tomonidan mazkur holat yuzasidan qonuniy chora ko‘rish uchun Farg‘ona viloyat huquqni muhofaza qilish organlariga murojaat qilingan.